Gewilde paneelwa se opvolger hierHyundai se H-1 bus, Multicab en paneelwa is almal baie gewilde voertuie. Die veelsydigheid en betroubaarheid het sake-eienaars so mettertyd oorgewen. Die H-1 is uiters betroubaar en relatief goedkoop per kilometer. Ons het nou al ŉ paar keer met die Staria te doen gekry. Ek is gek oor die ontwerp, maar my vrou was heel skepties. Ná ons wintersleeptog ATKV Eiland-Spa toe, is vroulief egter oortuig. Ek’t nou die dag vir die eerste keer met Hyundai se Multicab gery. Dit is ŉ lekker ruim vyfsitplekvoertuig, met ŉ enorme laaibak agter. Die Multicab kan ŉ enorme 1 074 kg of 2 890 ℓ in die laaibak dra. Dis meer as enige bakkie tans op die mark in Suid-Afrika soos Leisure Wheels se kompetisie ŉ wyle terug uitgewys het. Lees meer daaroor hier. Waar die Multicab twee Euro-palette kan insluk, kan die paneelwa-weergawe nog een laai vir ŉ totaal van drie palette. Die paneelwa kan altesaam 1 115 kg of 4 935 ℓ dra. Werklik indrukwekkend. Die agterdeure op die Multicab en die paneelwa is nie een groot deur wat optel nie, maar eerder twee deure wat kant toe oopmaak, 180 grade sodat mens ŉ vurkhyser naby genoeg kan kry. Dan kan mens deur die kantdeur ook in die laaibak kom. Die Staria-paneelwa en Multicab is toegerus met Hyundai se puik 2.2-viersilinderturbodieselenjin. Die enjin bied 130 kW en 430 Nm wringkrag deur ŉ 8-spoed- outomatiese ratkas. Die kombinasie stel die Staria in staat om 8,9 ℓ/100 km te haal – goed vir dié soort voertuig. Die goeie brandstofverbruik met Hyundai se bekende betroubaarheid en lae onderhoudskoste maak ŉ sterk saak vir die Hyundai, ook te danke aan hul puik waarborge. Waarskynlik die grootste pluimpie vir die Staria is dat dit nie soos ŉ kommersiële voertuig voel nie, ongeag watse weergawe mens mee ry. Dit ry werklik lekker. Indien jy ŉ behoefte het aan dié soort loonvrag of ruimte in ŉ laaibak, kyk beslis na die Staria. Die handelsvoertuie in die reeks lyk só: Die reeks word gedek deur ŉ vyfjaar/150 000 km-voertuigwaarborg en ŉ sewejaar/200 000 km-dryfstelwaarborg, asook ŉ sesjaar/90 000 km-diensplan.